[Luister] Majozi stel debuutalbum bekend - Maroela Media
Majozi. Foto: Facebook via Majozi.
Die jong musikant het homself leer kitaarspeel op die ouderdom van 13, waarna hy jazz en populêre musiek aan die Universiteit van KwaZulu-Natal gestudeer het.
Hy het vroeër in April sy eerste vollengte-album, Fire, vrygestel. "Ek het voorheen twee enkelsnitte vrygestel, en dink juis dít het my in staat gestel om 'n album te skep wat spreek van volwassenheid," het hy verduidelik. "'n Vollengte-album was nog altyd 'n groot droom."
Majozi skryf meestal oor hartsake, maar word ook geïnspireer deur sy geloof en dinge wat rondom hom gebeur. "Daar is baie liedjies oor die liefde, maar alles gaan eintlik oor dinge waarmee mense hulle kan vereenselwig."
Die sanger het blitsig opgang gemaak en sorg deesdae vir groot gehore wanneer hy optree. "My sukses was wel vinnig, maar ek speel darem ook reeds kitaar vanaf vyfjarige ouderdom. Daar is baie swoeg en sweet in die byna ses jaar vandat ek op die musiektoneel verskyn het," het hy gesê.
Musiek is sy passie, vertel hy, en dit is 'n voorreg om musiek vir aanhangers te maak. "Ek was goor in alles wat ek gedoen het, behalwe musiek. Ek het in 'n stadium selfs by die bank gewerk. Ek het gelukkig 'n ondersteuningstelsel gehad wat my aangemoedig het om my drome te volg."
Sy nuwe enkelsnit, "Breathing", is nou op radiostasies te hoor. "Ek wou iets skryf waarin ek met die elektriese kitaar kon speel. Ek het met dié kitaar geleer en grootgeword. 'Breathing' het daaruit ontstaan, asook na aanleiding van stories op die televisiekanaal VH1 waarin die manne van die groep Kings of Leon vertel het hoe die geharwar van die lewe jou soms laat vergeet om net asem te haal."
Sy musiek moet gevóél word. "Ek wil net hê mense moet huil wanneer hulle my musiek luister," het hy geskerts. "As een mens iets van my musiek kan neem of 'n boodskap kry, is dit genoeg."